IPJ Gorj a anunțat că o femeie de 54 de ani, din Mehedinți, este cercetată penal, după ce și-a bătut partenerul și i-a furat din casă telefonul și portofelul în care avea actele și cardurile.
Poliția Municipiului Motru a fost sesizată prin apel la numărul de urgență de un bărbat de 48 de ani, cu privire la faptul că a fost agresat de către partenera sa.
"Din cercetările efectuate de poliţişti a reieşit faptul că, în timp ce apelantul se afla la domiciliu împreună cu concubina sa, de 54 de ani, domiciliată în comuna Voloiac, judeţul Mehedinţi, locuind, fără forme legale, la adresa apelantului, pe fondul unor discuţii în contradictoriu, s-au agresat reciproc, fără a suferi leziuni traumatice vizibile.
Totodată, apelantul a reclamat faptul că femeia i-ar fi sustras din locuinţă un telefon mobil şi portofelul în care se aflau actul de identitate, cardul de sănătate, 3 carduri bancare, precum şi suma de 100 lei.
Având în vedere aspectele sesizate, au fost întocmite formulare de evaluare a riscului, rezultând că există risc iminent, fiind emise ordine de protecţie provizorii pentru ambele persoane, pe o perioadă de 5 zile", a transmis IPJ Gorj.
Polițiștii au deschis un dosar penal pentru violență în familie și furt.